b'\n_START_ARTICLE_\nUusi Hollanti\n_START_PARAGRAPH_\nUusi Hollanti (ven. \xd0\x9d\xd0\xbe\xcc\x81\xd0\xb2\xd0\xb0\xd1\x8f \xd0\x93\xd0\xbe\xd0\xbb\xd0\xbb\xd0\xb0\xcc\x81\xd0\xbd\xd0\xb4\xd0\xb8\xd1\x8f, Novaja Gollandija) on Pietarin Amiraliteetin piiriss\xc3\xa4 sijaitseva saari ja klassistinen rakennuskokonaisuus._NEWLINE_Kolmion muotoista saarta rajaavat Moika, Krjukovin kanava ja Amiraliteetin kanava. Sen pinta-ala on 7,8 hehtaaria. Saaren keskell\xc3\xa4 sijaitsee Moikaan yhdistetty satama-allas._NEWLINE_1700-luvun alussa \xe2\x80\x9dHollanniksi\xe2\x80\x9d kutsuttiin Amiraliteetin telakan puutavaravarastoa, jossa k\xc3\xa4ytettiin erityist\xc3\xa4 hollantilaista varastointimenetelm\xc3\xa4\xc3\xa4. 1730-luvulla se siirrettiin saarelle, jolle vuosina 1760\xe2\x80\x931780-luvuilla rakennettiin suuret punatiiliset varastorakennukset. Alkuper\xc3\xa4isen rakennussuunnitelman laati arkkitehti Savva T\xc5\xa1evakinski. 1780-luvulla ty\xc3\xb6t\xc3\xa4 jatkoi Jean-Baptiste Vallin de la Mothe, joka on suunnitellut satama-altaaseen johtavan kanavan suurenmoisen kaariportin. Vuosina 1828\xe2\x80\x931829 saarelle rakennettiin Aleksandr Staubertin suunnittelema py\xc3\xb6re\xc3\xa4 vankilarakennus. Vuonna 1893 kaivettiin allas, jossa laivanrakentaja Aleksei Krylov suoritti kokeitaan. Vuonna 1915 Uuteen Hollantiin perustettiin laivaston radioasema, joka lokakuun vallankumouksen aikana v\xc3\xa4litti neuvostohallituksen julistuksia, vetoomuksia ja tiedotuksia. Neuvostoaikana saari oli laivaston hallussa. Salaper\xc3\xa4isyyden verhoama, karun romanttinen, mutta rapistuva rakennuskokonaisuus oli Leningradin kiehtovimpia n\xc3\xa4ht\xc3\xa4vyyksi\xc3\xa4._NEWLINE_Saaren uusiok\xc3\xa4ytt\xc3\xb6\xc3\xa4 ryhdyttiin suunnittelemaan 1980-luvun lopussa. It\xc3\xa4meren laivasto luovutti alueen kaupungille vuonna 2004. Pian sen j\xc3\xa4lkeen osa rakennuksista vaurioitui tulipalossa. Suojelukohteet sis\xc3\xa4lt\xc3\xa4v\xc3\xa4n liike- ja vapaa-ajankeskuksen suunnittelusta julistetun kilpailun voitti brittil\xc3\xa4inen arkkitehti Norman Foster. Kes\xc3\xa4ll\xc3\xa4 2006 suoritetuissa purkut\xc3\xb6iss\xc3\xa4 menetettiin osa saaren historiallisista kohteista: Krylovin koeallas, Dmitri Mendelejevin k\xc3\xa4ytt\xc3\xa4m\xc3\xa4 laboratorio ja historiallisen radioaseman rakennus._NEWLINE_Lauantaina 16.07.2011 saari avattiin yleis\xc3\xb6lle ensimm\xc3\xa4ist\xc3\xa4 kertaa 300 vuoteen. Pietarissa j\xc3\xa4rjestettiin laivastoalueen suunnittelukilpailu, jonka miljard\xc3\xb6\xc3\xb6ri ja taideker\xc3\xa4ilij\xc3\xa4 Roman Abramovit\xc5\xa1 voitti. Abramovit\xc5\xa1 on aikonut sijoittaa saarelle runsaat 300 miljoonaa euroa, jolla saarta kunnostetaan ja sinne rakennetaan muun muassa asuntoja, toimistoja, liiketilaa sek\xc3\xa4 museo h\xc3\xa4nen laajalle modernin ja nykytaiteen kokoelmalleen. Museon on m\xc3\xa4\xc3\xa4r\xc3\xa4 aueta vuonna 2016.'